钦定古今图书集成/理学汇编/学行典/第197卷 > 唐俨
## 钦定古今图书集成/理学汇编/学行典/第197卷 > 唐俨

按《明外史孝义传》：“唐俨，金州诸生也。父荫，郴州知州。
归老，得危疾，俨年十二，潜割臂肉进之，疾良已。及父
没，哀毁如成人。其后游学于外，嫡母寝疾，俨妻邓氏
年十六，奋曰：‘吾妇人，安知汤药？昔夫子之臂肉疗吾
舅，吾独不能疗吾姑耶’？于是割胁肉以进，姑疾亦愈。
俨闻母疾，驰归，则无恙久矣。拜其妻曰：‘此吾分也，当
急召我，何自苦如此’？”妻曰：“子事父，妇事姑，一也。方危
急时，召子何及？且事必待子，安用妇为？”俨益叹异。俨
事嫡母甚谨，生母亦如之，而仪节稍杀焉，曰：“礼不敢
逾也。”嫡母没二十年而生母没，俨庐墓三年。知州顾
璘访之，书山之壁曰“望母岩。”嘉靖四年贡至京，有司
奏旌其门。